Okresná prokuratúra Žilina 
Moyzesova 20, 011 56 Žilina 1 	

Sp. zn. : 2 Pv 1010/12/5511	Žilina, 16.3.2015
EEČ : 2-43-1373-2015

U Z N E S E N I E

Trestná vec:	obvinený XXXXX 
Prečin:	Usmrtenie podľa § 149 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Žilina
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 29.11.2012 v čase okolo 07,30 hod. viedol nákladné motorové vozidlo značky MAN TGA, ev.č. XXXXX  po ceste I/18 v smere od Makova na obec Bytča na km 430, kde mimo obce Kolárovice cca 1 km pred začiatkom obce začal predchádzať nezistené osobné motorové vozidlo, pričom celou časťou svojho motorového vozidla prešiel do protismeru, kde sa čelne zrazil s oproti idúcim osobným motorovým vozidlom OPEL Vivaro Combi bielej farby, evidenčné číslo XXXXX XXXXX, ktoré viedol vodič XXXXX, trvalo bytom XXXXX, XXXXX XXXXX, okres XXXXX následkom toho vozidlo OPEL Vivaro Combo odhodilo mimo vozovku, kde sa prevrátilo na strechu a vodič XXXXX zostal zakliesnený vo vozidle, pri dopravnej nehode vodič XXXXX utrpel ťažké zranenia, ktorým v Nemocnici Žilina podľahol dňa 29.11.2012,
pričom vodič XXXXX svojim konaním porušil ustanovenia § 15, odsek 5, písmeno c/ a § 4 odsek 1, písmeno c/ Zák. č. 8/2009 Zbierky zákonov. 

lebo trestné stíhanie je neprípustné, preto že  tak ustanovuje medzinárodná zmluva

XXXXX

O d ô v o d n e n i e :

	Dňa 16.03.2015 dozorový prokurátor uznesením zapokračoval v trestnom stíhaní podľa § 228 ods. 5 Tr. por., nakoľko už pominuli dôvody prerušenia trestného stíhania. 

Dňa 11.03.2015 bolo tunajšej prokuratúre prostredníctvom nadriadenej prokuratúry doručené právoplatné rozhodnutie Českej republiky, z ktorého vyplýva, že   Okresný súd v Ostrave vydal dňa 10.7.2014 rozsudok, v ktorom uznal XXXXX vinným z prečinu usmrtenia z nedbanlivosti podľa § 143 ods. 1, ods. 2 Trestného zákonníka Českej republika a uložil mu podmienečný trest odňatia slobody vo výmere 18 mesiacov so skúšobnou dobou 30 mesiacov a zákaz činnosti viesť motorové vozidlá na dobu 30 mesiacov. Poškodených súd s ich nárokmi na náhradu škody odkázal na občiansko právne konanie. Rozsudok nadobudol právoplatnosť dňa 30.08.2014.
	
	Podľa § 215 ods. 1 písm. d) Tr. por.: Prokurátor zastaví trestné stíhanie ak je neprípustné podľa § 9 Tr. por.

	Podľa § 9 ods. 1 písm. g) Tr. poriadku  trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva. 

	Podľa článku 35 ods. 1 písm. b) Európskeho dohovoru o odovzdávaní trestného konania, ktorým je Slovenská republika viazaná, osobu, nad ktorou bol vynesený právoplatný a vykonateľný trestný rozsudok, nemožno pre ten istý čin ani stíhať ani odsúdiť ani na nej nemožno vykonať trest v inom zmluvnom štáte, pokiaľ uložený trest bol úplne vykonaný alebo sa vykonáva, alebo úplne alebo z jeho nevykonanej časti podliehal milosti alebo amnestii, alebo nemôže už byť vykonaný vzhľadom na premlčanie.

	Z uvedeného teda vyplýva, že právoplatné rozhodnutie Okresného súdu v Ostrave, Česká republika, teda dožiadaného štátu v prevzatom trestnom oznámení, tvorí prekážku ďalšieho stíhania. Orgány činné v trestnom konaní v Slovenskej republike preto vo veci ďalej nie sú oprávnené konať. 

	Na základe týchto skutočností som bez ďalšieho rozhodol tak, ako je uvedené vo výrokovej časti tohto uznesenia a trestné stíhanie obv.  XXXXX,  stíhaného za trestný čin usmrtenia podľa § 149 ods. 1, ods. 2 písm. a)  Trestného zákona som podľa § 215 ods.. 1 písm. d) s poukazom na § 9 ods. 1 písm. g)  Tr. por. zastavil.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Marek Sinčák
prokurátor